Formule E-renmotors kom Kaap toe | Netwerk24
Formule E-renmotors kom Kaap toe
09 Julie 2021 16:54
Terwyl daar al jare bespiegel word dat Kaapstad 'n Formule Een-Grand Prix kan aanbied, het Formule E nou eerste sy kans gekry.
Mitch Evans van Nieu-Seeland en die Brit Sam Bird, albei van Jaguar, verlede maand in aksie tydens die Puebla E-Prix II in Mexiko. Foto: LAT Images
Daar is Vrydag aangekondig dat die Moederstad aanstaande jaar gasheer sal wees vir een van die renne in die wêreldkampioenskap vir elektriese renmotors.
Formule E val onder die internasionale beheerliggaam (FIA) en die eerste seisoen van dié formaat het in 2014 plaasgevind.
Die Kaapstadse wedren sal op 26 Februarie aangebied word op 'n baan wat nog bepaal moet word.
Dit sal die derde wedren in die reeks wees nadat die aksie einde Januarie in Diriyah, Saoedi-Arabië, afskop.
Mexikostad is op 12 Februarie die gasheer vir die tweede ren.
Luidens 'n verklaring sal dié motorwedren Kaapstad se Covid-19-regrukplan 'n hupstoot gegee, sowel as die ekonomie en toerismebedryf.
In die drie jaar dat Formule E in Hongkong aangebied is, het dit na raming sowat R1,4 miljard tot die stad se ekonomie bygedra.
Formule E het Kaapstad in 2019 genader met die voorstel om 'n wedren in die wêreldkampioenskap aan te bied.
Jaguar Land Rover Suid-Afrika was deel van die onderhandelinge en Richard Gouverneur, die besturende direkteur, sê dit is 'n geskiedkundige eerste vir Suid-Afrika.
Suid-Afrikaanse motorgeesdriftiges kon laas in 1993 aksie eerstehands ervaar toe die Suid-Afrikaanse F1-Grand Prix op Kyalami in Midrand aangebied is.
'n Red Bull-vertoonwedren is in Junie 2019 in die Kaapse middestad aangebied en het groot belangstelling ontlok.
Kaapstad het ook al baantydrenne (Rallycross) in die wêreldreeks op Killarney aangebied, asook die "Drift City" op die Parade. – Sportredaksie